CELEX: 62013CN0596
Language: sk
Date: 2013-11-21 00:00:00
Title: Vec C-596/13 P: Odvolanie podané 21. novembra 2013 : Európska komisia proti rozsudku Všeobecného súdu (štvrtá komora) zo 6. septembra 2013 vo veci T-465/11, Globula/Európska komisia

1.3.2014   
            
            
               SK
            
            
               Úradný vestník Európskej únie
            
            
               C 61/2
            
         Odvolanie podané 21. novembra 2013: Európska komisia proti rozsudku Všeobecného súdu (štvrtá komora) zo 6. septembra 2013 vo veci T-465/11, Globula/Európska komisia
   (Vec C-596/13 P)
   2014/C 61/03
   Jazyk konania: angličtina
   
      Účastníci konania
   
   
      Odvolateľka: Európska komisia (v zastúpení: K. Herrmann, L. Armati, splnomocnení zástupcovia)
   
      Ďalší účastníci konania: Globula a.s., Česká republika
   
      Návrhy odvolateľky
   
   Odvolateľka navrhuje, aby Súdny dvor:
   
               —
            
            
               zrušil rozsudok Všeobecného súdu (štvrtá komora) zo 6. septembra 2013, oznámený Komisii 11. septembra 2013, vo veci T-465/11, Globula/Európska komisia,
            
         
               —
            
            
               rozhodol, že prvý žalobný dôvod nie je dôvodný a vrátil vec Všeobecnému súdu na rozhodnutie o druhom a treťom žalobnom dôvode, ktoré mu boli predložené, a
            
         
               —
            
            
               rozhodol, že o trovách oboch konaní sa rozhodne neskôr.
            
         
      Odvolacie dôvody a hlavné tvrdenia
   
   Podľa Komisie má byť napadnutý rozsudok zrušený z týchto dôvodov:
   
                
            
            
               Po prvé Všeobecný súd porušil článok 288 ZFEÚ a článok 297 ods. 1 ZFEÚ keď rozhodol, že pravidlá druhej smernice o plyne (1) sa uplatnia v prejednávanej veci. Táto prvá séria tvrdení predložených Komisiou sa vzťahuje na otázku, či Všeobecný súd správne rozhodol (implicitne), že Komisia retroaktívne uplatnila tretiu smernicu o plyne (2).
            
         
                
            
            
               Po druhé Všeobecný súd vychádzal z nesprávnej právnej kvalifikácie skutkového stavu a nesprávne uplatnil právne kritérium, ktoré sám stanovil. Aj keby Všeobecný súd správne rozhodol, že hmotnoprávny predpis — tretia smernica — sa uplatňuje so spätnou účinnosťou (quod non), otázkou, či pravidlá uvedené v článku 36 tretej smernice o plyne tvoria nedeliteľný celok z hľadiska ich časovej pôsobnosti, sa treba zaoberať na účely posúdenia, či Všeobecný súd správne rozhodol aj o tom, že použitie procesných pravidiel uvedených v tejto smernici so spätnou pôsobnosťou je tiež zakázané.
            
         
                
            
            
               Podľa Komisie posúdenie predmetného rozhodnutia o udelení výnimky na základe procesných a hmotnoprávnych pravidiel stanovených v tretej smernici o plyne neznamená použitie tohto aktu so spätnou účinnosťou, ale je v súlade so zásadou okamžitej uplatniteľnosti, podľa ktorej sa ustanovenie práva Únie má použiť od nadobudnutia účinnosti na budúce účinky situácie, ktorá vznikla za platnosti skoršieho pravidla.
            
         
      (1)  Smernica Európskeho parlamentu a Rady č. 2003/55/ES z 26. júna 2003 o spoločných pravidlách pre vnútorný trh so zemným plynom, ktorou sa ruší smernica 98/30/ES (Ú. v. EÚ L 176, s. 57; Mim. vyd. 12/002, s. 230).
   
      (2)  Smernica Európskeho parlamentu a Rady č. 2009/73/ES z 13. júla 2009 o spoločných pravidlách pre vnútorný trh so zemným plynom, ktorou sa ruší smernica 2003/55/ES (Ú. v. EÚ L 211, s. 94; Mim. vyd. 12/002, s. 230).